Ֆելիպե Անդերսոն

**Ֆելիպե Անդերսոն** (, ), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Վեստ Հեմ Յունայթեդի և Բրազիլիայի ազգային հավաքականի կազմում։ Խաղում է հարձակվողական կիսապաշտպանի և ձախ վինգերի դիրքում։

## Ակումբային կարիերա
### Սանտոս
Անդերսոնը Սանտոսի ակադեմիայի սան է։ 2010 թվականի հոկտեմբերին նա տեղափոխվեց ակումբի առաջին թիմ։ Անդերսոնը սկսեց մարզվել առաջին թիմի հետ և կնքեց իր առաջին պայմանագիրը՝ նախատեսված մինչև 2013 թվականի հուլիսը։ Իր պրոֆեսիոնալ դեբյուտը նշեց հոկտեմբերի 6-ին՝ Ֆլումինենսեի դեմ խաղում։ Իր առաջին գոլը խփեց 2011 թվականի փետրվարի 12-ին՝ Նորոեստեի դեմ խաղում։ Իր առաջին գոլը Սերիա A-ում խփեց 2011 թվականի սեպտեմբերի 7-ին՝ Ավաիի դեմ խաղում։ Նոյեմբերին Անդերսոնը երկարաձգեց իր պայմանագիրը Սանտոսի հետ մինչև 2016 թվականը։ 2011-12 մրցաշրջանում Անդերսոնը դարձավ ակումբի հիմնական կազմի խաղացող՝ Գանսոյի վնասվածքների և Էլանոյի վատ մարզավիճակի շնորհիվ։ 2012 թվականի հուլիսի 8-ին նա դուբլ ձևակերպեց Գրեմիոյի դեմ խաղում։ Սանտոսի առաջին թիմի կազմում Անդերսոնը անցկացրեց 106 հանդիպում՝ դառնալով 9 գոլի հեղինակ։

### Լացիո
2013 թվականի հունիսի 25-ին Անդերսոնը 5 տարվա պայմանագիր կնքեց Լացիոյի հետ։ Ակումբը նրա համար վճարեց 7․8 միլիոն եվրո։ Իր դեբյուտը նշեց հոկտեմբերի 3-ին՝ Եվրոպայի Լիգայի Տրաբզոնսպորի դեմ խաղում։ Իր առաջին հանդիպումը Սերիա A-ում անցկացրեց հոկտեմբերի 6-ին՝ Ֆիորենտինայի դեմ խաղում։ Իր առաջին գոլը Լացիոյի կազմում Անդերսոնը խփեց նոյեմբերի 28-ին՝ Եվրոպայի Լիգայի Լեգիայի դեմ խաղում։

Իր առաջին գոլը Սերիա A-ում Անդերսոնը խփեց 2014 թվականի դեկտեմբերի 7-ին՝ Պարմայի դեմ խաղում։ Դեկտեմբերի 21-ին նա դուբլ ձևակերպեց Ինտերի դեմ խաղում։ 2015 թվականի հունվարի 5-ին՝ Սամպդորիայի դեմ խաղում բրազիլացին դարձավ գոլի և 2 գոլային փոխանցման հեղինակ՝ օգնելով իր թիմին հաղթել 3-0 հաշվով։ Անդերսոնը գոլային փոխանցում տվեց Իտալիայի գավաթի կիսաեզրափակչի Նապոլիի դեմ երկու խաղերում, ինչի շնորհիվ Լացիոն դուրս եկավ գավաթի եզրափակիչ։ Մարտի 16-ին նա 2 գոլ խփեց Տորինոյի դեմ խաղում, իսկ հանդիպումն ավարտվեց 2-0 հաշվով։ Մարտի 21-ին Անդերսոնը երկարաձգեց իր պայմանագիրը Լացիոյի հետ մինչև 2020 թվականը։ Մայիսի 20-ին բրազիլացին խաղադաշտ դուրս եկավ Իտալիայի գավաթի եզրափակչում՝ Յուվենտուսի դեմ խաղում, սակայն Լացիոն պարտվեց 2-1 հաշվով հանդիպման լրացուցիչ ժամանակում։ 2014-15 մրցաշրջանում Անդերսոնը անցկացրեց 37 հանդիպում բոլոր մրցաշարերում՝ դառնալով 11 գոլի և 10 գոլային փոխանցման հեղինակ։

2015 թվականի հուլիսին Անդերսոնը ստացավ 10 համարի մարզաշապիկը՝ նախկին 7-ի փոխարեն։ Օգոստոսի 8-ին նա խաղադաշտ դուրս եկավ Իտալիայի սուպերգավաթի Յուվենտուսի դեմ խաղում, սակայն Լացիոն պարտվեց 2-0 հաշվով։ Հոկտեմբերի 25-ին՝ Տորինոյի դեմ խաղում բրազիլացին դարձավ դուբլի հեղինակ՝ օգնելով իր թիմին հաղթել 3-0 հաշվով։ 2016 թվականի փետրվարին Լացիոն հերքեց այն լուրերը, որ Անդերսոնը տեղափոխվում է Մանչեսթեր Յունայթեդ։ 2015-16 մրցաշրջանում նա խփեց 9 գնդակ՝ դառնալով ակումբի երկրորդ լավագույն ռմբարկուն՝ Անտոնիո Կանդրևայից հետո։

2016 թվականի ամռանը Անդերսոնը հայտնվեց Չելսիի հետաքրքրությունների ցանկում, սակայն նա մնաց Լացիոյում։ Հոկտեմբերի 23-ին նա 2 գոլային փոխանցման հեղինակ դարձավ Տորինոյի դեմ խաղում։ Նոյեմբերի 20-ին՝ Ջենոայի դեմ խաղում բրազիլացին դարձավ գոլի և գոլային փոխանցման հեղինակ՝ օգնելով իր թիմին հաղթել 3-1 հաշվով։ Դեկտեմբերի 10-ին Անդերսոնը 2 գոլային փոխանցում տվեց Սամպդորիայի դեմ խաղում, իսկ հանդիպումն ավարտվեց 2-1 հաշվով։ Մայիսի 17-ին նա խաղադաշտ դուրս եկավ Իտալիայի գավաթի եզրափակչի Յուվենտուսի դեմ խաղում, սակայն Լացիոն նորից պարտվեց։ Լացիոյի կազմում անցկացրած 5 մրցաշրջաններում Անդերսոնը անցկացրեց 177 հանդիպում՝ դառնալով 34 գոլի և 42 գոլային փոխանցման հեղինակ։

### Վեստ Հեմ Յունայթեդ
2018 թվականի հուլիսի 15-ին Անդերսոնը 4 տարվա պայմանագիր կնքեց Վեստ Հեմ Յունայթեդի հետ։ Ակումբը նրա համար վճարեց 35 միլիոն ֆունտ ստերլինգ՝ դարձնելով Վեստ Հեմի պատմության ամենաթանկ ֆուտբոլիստը։ Իր դեբյուտը Պրեմիեր Լիգայում նշեց օգոստոսի 12-ին՝ մեկնարկային կազմում խաղադաշտ դուրս գալով Լիվերպուլի դեմ խաղում։ Իր առաջին գոլը խփեց սեպտեմբերի 29-ին՝ Մանչեսթեր Յունայթեդի դեմ խաղում։ Նոյեմբերի 3-ին Անդերսոնը դուբլի հեղինակ դարձավ Բարնլիի դեմ խաղում։ Նոյեմբերի 10-ին բրազիլացին գոլ խփեց Հադերսֆիլդ Թաունի դեմ խաղում, իսկ հանդիպումն ավարտվեց 1-1 հաշվով։ Դեկտեմբերի 27-ին նա դուբլ ձևակերպեց Սաութհեմպտոնի դեմ խաղում՝ 2-1 հաշվով հաղթանակ պարգևելով Վեստ Հեմին։ 2018-19 մրցաշրջանում Անդերսոնը անցկացրեց 40 հանդիպում՝ դառնալով 10 գոլի և 5 գոլային փոխանցման հեղինակ։

2019-20 մրցաշրջանում իր առաջին գոլը Անդերսոնը խփեց միայն 2020 թվականի հունվարի 1-ին՝ Բորնմութի դեմ խաղում։

## Միջազգային կարիերա
2015 թվականին Անդերսոնը դարձավ 7 ֆուտբոլիստներից մեկը, ովքեր դուրս մնացին Բրազիլիայի՝ Կոպա Ամերիկայի համար վերջնական կազմից։ Իր դեբյուտը ազգային հավաքականի կազմում նշեց 2015 թվականի հունիսի 7-ին՝ փոխարինելով Ֆրեդին Մեքսիկայի դեմ ընկերական խաղում։

2016 թվականի հունիսին Անդերսոնը Բրազիլիայի կազմում մասնակցեց ամառային օլիմպիական խաղերին։ Նա անցկացրեց 4 հանդիպում՝ տալով 1 գոլային փոխանցում և օգնելով Բրազիլիային հաղթել մրցաշարը։

## Կարիերայի վիճակագրություն
### Ակումբային վիճակագրություն
*2020 թվականի հունվարի 3-ի դրությամբ*

### Միջազգային վիճակագրություն
*2020 թվականի հունվարի 3-ի դրությամբ*

## Նվաճումներ
### Ակումբային
**Սանտոս**

* Լիբերտադորեսի գավաթ. 2011
* Ռեկոպա Սուդամերիկանա. 2012

**Լացիո**

* Իտալիայի սուպերգավաթ. 2017

### Միջազգային
**Բրազիլիա Մ23**

* Ամառային օլիմպիական խաղեր. 2016

## Ծանոթագրություններ

## Արտաքին հղումներ
* Անդերսոնի պաշտոնական Ֆեյսբուքի էջը
* Անդերսոնի պաշտոնական Տվիտերի էջը
* Անդերսոնի պաշտոնական Ինստագրամի էջը
* Անդերսոնը transfermarkt-ում
* Անդերսոնը soccerbase.com-ում
* Անդերսոնը WhoScored.com կայքում
* Անդերսոնը Վեստ Հեմի պաշտոնական կայքում
* Անդերսոնը Պրեմիեր Լիգայի պաշտոնական կայքում
* Անդերսոնը ՈՒԵՖԱ-ի պաշտոնական կայքում
* Անդերսոնը ՖԻՖԱ-ի պաշտոնական կայքում 

Կատեգորիա:2016 թվականի Ամառային օլիմպիական խաղերի չեմպիոններ
Կատեգորիա:Բրազիլացի ֆուտբոլիստներ
Կատեգորիա:Բրազիլիայի հավաքականի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լացիոյի ֆուտբոլիստներ
Կատեգորիա:Պորտուի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սանտոսի ֆուտբոլիստներ
Կատեգորիա:Վեստ Հեմ Յունայթեդի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ